**Generalforsamling 9. marts 2023**

**Talepapir til Vestjysk Bank generalforsamling torsdag den 9. marts 2023**

Tak for ordet, det er skuffende som aktionær, at Vestjysk Bank ikke længere lever op til traditionen med, at man i det ”Vestjyske”, får mulighed for at møde op til en fysisk generalforsamling. Godt nok inviterer I også til såkaldte ”aktionærmøder” igen i år, men her er der jo reelt kun tale om informationsmøder, så de kan ikke erstatte generalforsamlingen.

Mit navn er **Ove Jensen**, og det er mig der igen i år repræsenterer **Dansk Aktionærforening**, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.18.000 medlemmer, hvoraf rigtig mange, ligesom jeg selv, (indtil nu), er aktionær i Vestjysk Bank.

For et år siden sagde I: Fremtiden ser nu lysere ud for Vestjysk Bank (V.B.), som efter fusionen er blevet en væsentlig mere robust bank. Bankens finansielle målsætninger er, en egenkapitalforrentning efter skat på minimum 9,0%, og iIflg. regnskabet, så har I nået jeres målsætning med en realiseret egenkapitalforrentning på 10,7 % p.a. efter skat, mod 12,7% i 2021. Et resultat som sammenlignet med flere andre banker, igen ligger over middel.

Til gengæld kniber det for målsætningen for omkostningsprocenten, den kom i 2022 ud på 64,9, hvor målsætningen lød på, at den skal være under 55, så dette resultat er knap så tilfredsstillende.

# Som det kan ses af kursudviklingen på V. B. aktien, så har markedet desværre ikke haft tiltro til de forskellige udmeldinger I er kommet med, børskursen er derfor faldet fra kr.3,42 pr. aktie ult.2021, til kurs kr. 3,16 ultimo 2022. selvom den reelle indre værdi faktisk ult. 2022 er på kr.4,50 pr stk. Det betyder desværre også at nøgletallet børskurs/indre værdi er faldet fra 0,8 til 0,7. Det er en kedelig udvikling for alle aktionærer, for netop det seneste år har mange bankaktier været påvirket af de kraftig stigende pengemarkeds- og styringsrenter, og herved fået en renæssance, hvor de handles til børskurser der er fra over til langt over de reelle indre værdier.

Det hænger nok sammen med, at hovedaktionæren: Arbejdernes Landsbank (A.L.) ult.2021 havde en ejerandel på 72,7%, og som vi kan læse af seneste regnskab ult.2022, fortsat har en uændret ejerandel på 72,7%. Vi kan derfor konstatere, at aktien i hele 2022 har fået lov til at sejle sin egen sø, hvilket ikke er helt rimeligt overfor de oprindelige aktionærer.

Jeg nævnte sidste år, at en af årsagerne kunne være den manglende udsigt til udbetaling af udbytte og eller, at V.B. ikke har kunnet begynde at tage den bemyndigelse i brug, som man har haft til at købe egne aktier, som har været medvirkende til at holde aktiekursen nede. Nu kan vi så konstatere, at banken har meldt ud, at der i forbindelse med generalforsamlingen vil blive udloddet et udbytte på kr. 0,110061 pr aktie. Det er ikke et prangende udbytte, men vil uden tvivl kunne være med til at fremme en positiv udvikling i aktiekurserne fremadrettet.

Samtidig bør A.L. som hovedaktionær træde i karakter, og sikre en minimumskurs, der minimum svarer til den reelle indre værdi. V.B. er og vil fortsat være en guldklump for A. L., som det også kan ses af både deres årsregnskab 2021, hvor det fremgår af Finans den 2. marts, at de har haft en ekstraordinær indtægt på kr. 329. mio. kr. fordi V.B. blev købt til under den indre værdi og i 2022, hvor overskuddet i V.B., kraftigt igen er med til at trække A.L.´s regnskabsresultat op.

Selvom vi som aktionærer i V.B. ikke har adgang til hovedaktionærens generalforsamling, vil jeg, da samtidig A.L.´s ordførende direktør jo er ny næstformand i V.B.´s bestyrelse, tillade mig, på de 50.000 øvrige navnenoterede aktionærers vegne, at komme med en opfordring til Gert Jonassen om at tænke lidt mere helhedsorienteret. Da mange af disse aktionærer i V.B. også er kunder her, risikerer I, hvis de fortsat bliver skuffede, at miste både en aktionær og en kunde. Det vil derfor være en win/win situation, hvis A.L. vil udøve mere aktivt ejerskab, så vi i fællesskab kan være med til, at aktierne i V.B. fremover bliver handlet til en mere fair kurs. Det fortjener de 50.000 særdeles tålmodige aktionærer, hvor mange har været med i mange år, og derfor også har lidt store tab igennem årene, som det forhåbentlig vil lykkes for den enkelte at tjene lidt hjem af igen.  Håber vi må høre næstformandens holdning til dette?

1. **Hvis de udmeldte forventninger til resultat for 2023 holder stik, kan aktionærerne så forvente at der udloddes et højere udbytte i 2023, eller vil der på anden vis, kunne ske en stimulering af aktiekursen, aktietilbagekøb e.l.**

Jeg har tidligere rost V.B, for jeres: Politik for samfundsansvar (CSR), IR politik, m.v. ligesom I overholder Finans Danmarks ledelseskodeks, det vil jeg også gerne gøre igen, men samtidig konstatere, at I desværre ikke længere overholder alle ”anbefalinger for God selskabsledelse”. Her har I, som nævnt indledningsvis, ændret pkt.1.2.1, om afholdelse af Generalforsamling, hvilket ikke er acceptabel.

Ros til gengæld også til jer for at være nytænkende og åbne et nyt kompetencecenter for vedvarende energi, som skal sikre energivirksomheder specialiseret rådgivning og medfinansiering på energiprojekter. Uden tvivl et rigtig godt initiativ.

Med håb om, at 2023 må blive et godt år for Vestjysk Bank, vil jeg ønske bestyrelse, direktion og medarbejdere, held og lykke med arbejdet med at skabe nogle gode resultater, til gavn og glæde for såvel kunder, som aktionærer.

Tak for ordet og jeres opmærksomhed.

**Formand Kim Duus svarer**: Først vil jeg sige tak til Ove for indlægget, vi er glade for en levende interesse for bankens ve og vel, og det er dit indlæg jo udtryk for, så tak for det. Jeg vil lave nogle nedslag i teksten og herunder selvfølgelig besvare de konkrete stillede spørgsmål, og så enkelte steder kommentere på nogle. Allerførst indledningsvis, spørgsmålet omkring det her med den fysiske eller virtuelle generalforsamling, der må vi bare konstatere, det er ikke noget ønske bestyrelsen har, at vi skulle afskaffe den fysiske generalforsamling. Men vi må jo konstatere, at det er, hvad jeg vil tillade mig at sige, en logisk konsekvens af et meget begrænset fremmøde ved de senere års generalforsamlinger, så derfor synes vi, at det er mere meningsfyldt at anvende den her model, vi må også konstatere, det jo er en tendens vi ser andre selskaber også læner sig ind i, så det er, må man så nok sige, med Ove´s syn, desværre, nok noget der er kommet for at blive.

Længere nede i teksten fremhæver Ove Jensen, at vores resultat sammenlignet med andre banker, igen ligger over middel, jeg vil bare notere mig, at jeg er glad for, at det bemærkes, at banken leverer et fornuftigt resultat, tak for det.

Et stykke længere nede kommenteres på udbyttet, hvor det fremhæves, at det ikke er et prangende udbytte. Men det så selvfølgelig, efter Ove´s vurdering, vil være med til at påvirke udviklingen, og dertil vil jeg bare sige, at jeg er grundlæggende enig i, at det ikke er et prangende udbytte, det ligger jo også i bunden af den finansielle ambition vi har om, at betale 25-50% af årets resultat i udbytte. Men vi synes omvendt, at det er en god start efter 15 års udbyttetørke, så lad os se, hvad de kommende år kan bringe på det punkt.

Så anmoder Ove os om, at måtte høre næstformandens holdning, vel i bund og grund til prisdannelsen på aktien, og hvad majoritetsaktionæren kunne tænke sig, eller forventes at gøre i den anledning. Der må jeg så desværre skuffe dig, Ove, det kommer du ikke til at høre, du må nøjes med at høre formandens, inkl. den samlede bestyrelses, og derved inkl. næstformandens holdning til det her spørgsmål. Der må jeg sige, at der er rigtig mange forhold, der har indflydelse på prisdannelsen på en aktie, herunder selvfølgelig også de forhold du fremhæver, men fra bestyrelsens side må jeg sige, at prisdannelsen på vores aktier, det er noget vi trygt overlader til aktiemarkedet.

Så var der, i direkte forlængelse af ønsket om at høre næstformandens holdning, et spørgsmål. Det konkrete spørgsmål, hvis, såfremt, vi levede op til de udmeldte resultatforventninger i 2023, hvad man så ville forvente. Der må jeg så sige, at hvis vi leverer på dem, og det har vi jo bestemt en kraftig ambition om, at hvis vi leverer på de forventninger vi har udtrykt. Så er det selvfølgelig også vores målsætning, at leve op til vores udbytteambitioner, som jeg nævnte for lidt siden, der er at betale 25-50 % af årets resultat i udbytte. Hvad det konkret bliver vil jo selvfølgelig afhænge af resultatet, og den beslutning, som bestyrelsen jo måtte træffe f.s.v. angår den indstilling, der er til det pågældende års generalforsamling. Der er en ambition om, at udbytter for Vestjysk Bank´s vedkommende er kommet tilbage for at blive.

Og så vil jeg notere mig, at du også har bemærket, at vi har åbnet det her kompetencecenter for vedvarende energi, det er noget vi selv har store forventninger til, og jeg er da glad for, at du også udtrykker, at du synes det lyder som en rigtig fornuftig idé.

Så endnu engang, Ove, tak for din og Dansk Aktionærforening´s interesse for driften af vores bank, det er vi glade for, og vi håber, at vi også i indeværende år kan leve op til jeres ønsker f.s.v. angår driften i Vestjysk Bank, og at det vil være en god oplevelse at være aktionær i Vestjysk bank.

**Generalforsamlingen blev i år kun afholdt digitalt.**

**Generalforsamlingen forløb planmæssigt, formanden Kim Duus gjorde det som sædvanlig meget godt og aflagde en informativ og god beretning. Jan Ulsø Madsen havde ligeledes en særdeles grundig gennemgang af regnskabet, og om forventningerne til det nye år. Der var repræsenteret knap 80 % af stemmerne, i form af fuldmagter og brevstemmer. Der var derfor på forhånd flertal for alle forslag, så det ikke var nødvendigt at foretage én eneste afstemning.**

**Udover beretning og regnskab var der kun indlægget fra undertegnede på vegne af DAF, som blev læst op af dirigenten.**

**Formand Kim Duus takkede for mit indlæg, og for de pæne ord og roser om banken. Han gav også nogle fyldige kommentarer og svar på de stillede spørgsmål, som står under spørgsmålene.**

Se video fra den ordinære generalforsamling 2023, som inkludere mit indlæg.

[Vestjysk Bank | Generalforsamling 2023 (eventcdn.net)](https://vestjysk-bank.eventcdn.net/events/generalforsamling-2023)